La o zi după ce șeful lor, Dorel Cojan, a fost muștruluit de primarul Nicolae Robu, polițiștii locali au sărit să-și demonstreze utilitatea în lupta contra cerșetorilor. Ca să fie și mai eficienți, ei vor ieși la patrulat în civil. Altfel, în ultima lună, agenții au adunat de pe străzi peste 80 de oameni ai străzii.



Primarul Nicolae Robu i-a trimis marți un SMS șefului Poliției Locale, Dorel Cojan, prin care îi cerea să trimită agenții la vânătoare de cerșetori și aurolaci, a căror prezență a devenit din nou deranjantă pentru timișorenii care ajung în centrul Timișoara. O zi după, agenții au sărit să demonstreze că ei chiar muncesc! „Poliția Locală Timișoara monitorizează permanent situația persoanelor care apelează la milă publică, a celor fără adăpost, acționând cu preponderență în această perioadă pentru diminuarea acestui fenomen, semnalat de altfel și de dl primar Nicolae Robu, în contextul în care, pe perioada de vară, astfel de persoane ies la cerșit (…) creând disconfort și agasând cetățenii”, au transmis cei de la Poliția Locală.

După SMS, agenții au trecut rapid la treabă și-au pus la cale repede-repede o razie în mijloacele de transport în comun, alături de polițiștii de la Secția 1. „Acțiunea s-a desfășurat pe traseele Badea Cârțan – Traian – Continental, Catedrală – Sinaia – Gara de Nord, Mărăști – Piața 700 – Gara de Nord. Au fost aplicate și nouă sancțiuni contravenționale pentru fapte precum consum de alcool, cerșetorie, abandonare de deșeuri (…) Numai luna trecută, în cursul acțiunilor zilnice efectuate pe această linie au fost depistați 81 de cerșetori față de care s-au luat măsurile legale, dar din păcate aceștia se întorc permanent în stradă”, mai susțin subordonații lui Dorel Cojan. Tot marți, șase cerșetori culeși din centrul Timișoarei sau din intersecții au fost duși la centrul social de pe strada Telegrafului, unde au fost luați în evidențele PL. În viitor, polițiștii locali vor ieși la patrulat în civil, ca „să-i descurajeze pe cei care apelează la mila publică”. În plus, Poliția Locală le cere atât timișorenilor, cât și reprezentanților supermaketurilor în parcările cărora se adună cerșetorii să sune de îndată la numerele de telefon 0256-968 sau 0256-246.112, în cazul în care observă astfel de persoane sau cunosc locuri în care boschetarii își improvizează adăposturi.